《拟古》
宋代·毛直方

野色倏已暝，零落沾我裳。
行役悲险艰，仰愧归鸟翔。
羁愁浩难收，壮发日已苍。
远林烟火微，投宿扣村庄。
居人毕刈获，笑语井臼傍。
问客来何疲，毋乃仕与商。
所慎在出门，奚怨中路长。

作者简介：毛直方（生卒年不详，约1279年前后在世），字静可，建安（今福建建瓯）人。宋咸淳九年（1273）以周礼领乡荐，入元后不仕，优游闾里，授徒讲学。及科举制重兴，郡内以明经擢进士第者，多出其门。省府上其名，始被一命，得教授致仕，半俸终其身。所编有《诗学大成》、《诗宗群玉府》三十卷，所著有《冶灵稿》四卷、《聊复轩斐稿》二十卷。《元诗选·三集》录其诗二十六首。